C 498/36
DA
Den Europæiske Unions Tidende
30.12.2022
Det Europæiske Regionsudvalgs udtalelse — Retfærdig og bæredygtig omstilling i forbindelse med kul- og energiintensive regioner (2022/C 498/07)
Hovedordfører:
Sari RAUTIO (FI/EPP), bestyrelsesformand, Häme sundhedsdistrikt
Basisdokument:
Høringsanmodning fra det tjekkiske rådsformandskab af 16. juni 2022
POLITISKE ANBEFALINGER DET EUROPÆISKE REGIONSUDVALG (RU)
1. glæder sig over missionen om en klimaneutral Europæisk Union inden 2050, som vil kræve en digital og en grøn omstilling i Europas kommuner og regioner, hvilket grundlæggende vil påvirke den måde, mennesker arbejder og lever på; 2. bemærker, at den offensive krig, som Rusland startede i februar 2022, har gjort den retfærdige omstilling vanskeligere og samtidig mere presserende, eftersom Europa er nødt til hurtigt at blive mindre afhængig af eksterne energiforsyninger.
Udvalget understreger, at man i forbindelse med omstillingen til et lavemissionssamfund skal tage hensyn til de mest sårbare borgeres behov, ved at man skaber nye job og lige muligheder i landdistrikterne og kulafhængige regioner; 3. glæder sig over, at medlemsstaterne har forelagt 74 planer, som alle er baseret på de forskellige forhold i de respektive regioner.
Udvalget understreger, at det ændrede verdenslandskab har ført til en energikrise, som har tvunget nogle medlemsstater til midlertidigt at finde fleksible regionale løsninger for at opfylde programmets mål; 4. understreger de besværlige procedurer for godkendelse af planerne og understreger, at nogle regioner har problemer med rettidig planlægning og gennemførelse af projekter, fordi størstedelen af de samlede disponible midler fra genopretnings- og resiliensfaciliteten er blevet programmeret for 2021-2023, hvilket giver ringe mulighed for bæredygtig gennemførelse af projekter hen imod slutningen af programmeringsperioden: Udvalget beklager, at kun en brøkdel af programmerne er blevet vurderet og godkendt af Kommissionen, og opfordrer Kommissionen til at overveje at forlænge anvendelsesfristen for de midler til Fonden for Retfærdig Omstilling (FRO), der finansieres af genopretnings- og resiliensfaciliteten; 5. er af den opfattelse — med udgangspunkt i denne forudsætning — at tidsrammen for gennemførelsen af fonden bør revideres for at sikre fondens succes; 6. understreger, at Fonden for Retfærdig Omstilling bør integreres i samhørighedspolitikken, således at synergier og afsmittende virkninger kan udnyttes fuldt ud; 7. påpeger, at den retfærdige omstilling skal fokusere på de regioner, hvor forandringerne og de dermed forbundne risici er størst, da medlemsstater og regioner har meget forskellige udgangspunkter.
Fondens succes afhænger af de største modtagerlande, Polen og Tyskland, som tilsammen tegner sig for ca. en tredjedel af den samlede fond, dvs. næsten 33 %.
Rumænien, Tjekkiet og Bulgarien er også store støttemodtagere.
Disse fem medlemsstater tegner sig tilsammen for næsten 60 % af midlerne.
En rettidig gennemførelse af disse medlemsstaters planer (territorial plan for retfærdig omstilling) vil være afgørende for programmets succes som helhed; 8. understreger, at det i forbindelse med FRO er afgørende, at der tages højde for den nuværende store energikrise.
Denne krise udgør også en alvorlig trussel mod en retfærdig og grøn omstilling, i hvert fald på kort sigt.
Energisektoren, de energiintensive industrier, fremstillingssektoren og SMV'erne kæmper navnlig med et hidtil uset prispres, som lægger yderligere pres på den grønne omstilling.
Udvalget understreger, at industriens ambitioner om at blive kulstofneutral også afhænger af tilgængeligheden af grøn elektricitet til brintproduktion og af alternative energikilder til erstatning for naturgas.
RU glæder sig over, at FRO kan spille en rolle med hensyn til at nå dette mål;